አዲሱ የብር ኖት በጠለመት ወረዳ አገልግሎት እየሰጠ አይደለም፡፡
ባሕር ዳር፡ መስከረም 26/2.13ዓ.ም (አብመድ) አዲሱ የኢትዮጵያ የብር ኖት በሰሜን ገንደር ዞን ጠለምት ወረዳ አገልግሎት እየሰጠ አለመሆኑን የወረዳው የመንግሥት ሠራተኞች ለአብመድ ተናግረዋል፡፡በሰሜን ጎንደር ዞን የሚገኜው የጠለምት ወረዳ የባንክ አገልግሎት አያገኝም፡፡ ይህ ወረዳ የባንክ አገልግሎት ባለማግኜቱ ለከፍተኛ ችግር እየተጋለጠ መሆኑን ነዋሪዎቹ በተዳጋጋሚ ይናገራሉ፡፡ ኢትዮጵያ አዲስ የብር ኖቶችን ይፋ ባደረግችበት ወቅት ያነጋገርናቸው የጠለምት ወረዳ ነዋሪዎች የባንክ አገልግሎት ባለመኖሩ ኖቱን ለመቀዬር አስቸጋሪ መሆኑን መናገራቸውን ዘግበን ነበር፡፡ አሁን ላይ የብር ኖቱ ቅዬራ እንቅስቃሴ ምን ይመስላል ስንል ዳግም ዘገባ ሠርተናል፡፡የጠለምት ወረዳ የግብርና ጽሕፈት ቤት ኃላፊ ዮሐንስ ሞላ “በወረዳው አዲሱ የብር ኖት በገበያ ልውውጥ ላይ አይታይም” ብለዋል፡፡ እርሳቸውም ብሩን እስካሁን አይተውት እንደማያውቁ ነው የተናገሩት፡፡ የባንክ አለመርም በማኅበረሰቡ ላይ ተፅዕኖው ከፍ እንደሆነ ገልጸዋል፡፡“አርሶ አደሩ ከጎረቤት ወረዳዎች እየሄደ ብር ሊቀይር ይችላል፤ ነገር ግን አመቺ አይደለም” ነው ያሉት፡፡ በወረዳው ከአማራ ብድርና ቁጠባ ተቋም (አብቁተ) ውጭ ሌላ አማራጭ እንደሌለ የተናገሩት ዮሐንስ አዲሱ ብር ሊመጣ የሚችለው ለመንግሥት ሠራተኛው የደመወዝ ክፍያ ሲፈፀም ሊሆን እንደሚችልም ግምታቸውን አስቀምጠዋል፡፡ አርሶ አደሩ በአብቁተም ሆነ በሌሎች አማራጮች ብሩን እንዲቀይር የግንዛቤ ፈጠራ መሥራት እንደሚገባም አሳስበዋል፡፡ በወረዳው የብር ኖት ቅዬራ ብቻ ሳይሆን አጠቃላይ ያለውን የኢኮኖሚ እንቅስቃሴ ለማነቃቃት ባንክ እንደሚያስፈልግም ተናግረዋል፡፡ሌላኛው ሐሳብ የሰጡን አቶ ኃይለማርያም ብርሃኔ “በተጠቃሚዎች የብር ልውውጥ ላይ አዲሱ የብር ኖት የለም” ብለዋል፡፡